钦定古今图书集成/明伦汇编/官常典/第646卷 > 王涣 任峻 > 潘岳
## 钦定古今图书集成/明伦汇编/官常典/第646卷 > 王涣 任峻 > 潘岳

按《晋书》本传：“岳字安仁，荥阳中牟人也。为河阳令，负
其才而郁郁不得志。时尚书仆射山涛领吏部，王济、
裴楷等并为帝所亲遇，岳内非之，乃题阁道为谣曰：
‘阁道东，有大牛；王济鞅，裴楷’。”和峤刺促不得休，转
怀令。时以逆旅逐末废农，奸淫亡命，多所依凑，败乱
法度，敕当除之。十里一官䙰，使老小贫户守之。又差
吏掌主，依客舍收钱。岳议曰：“谨案逆旅久矣，其所由
来也，行者赖以顿止，居者薄收其直，交易贸迁，各得
其所。官无役赋，因人成利，惠加百姓，而公无末费。《语》
曰：‘许由辞帝尧之命，而舍于逆’”旅。《外传》曰：“晋阳处父
遇甯，舍于逆旅。”魏武皇帝亦以为宜。其诗曰：“逆旅整
设，以通商贾。”然则自尧到今，未有不得客舍之法。唯
商鞅尤之，固非圣世所言也。方今四海会同，九服纳
贡，八方翼翼，公私满路。近畿辐辏，客舍亦稠。冬有温
庐，夏有凉荫，刍秣成行，器用取给，疲牛必投，乘凉近
进，发槅写鞍，皆“有所憩。又诸劫盗皆起于迥绝，止乎
人众，十里萧条，则奸轨生心；连陌接馆，则寇情震慑。
且闻声有救，已发有追，不救有罪，不追有戮，禁暴捕
亡，恒有司存。凡此皆客舍之益，而官䙰之所乏也。”又
行者贪路，告籴炊爨，皆以昏晨，盛夏昼热，又兼星夜，
既限早闭，不及䙰门，或避晚关，迸逐路隅。只是慢藏
“诲盗之原。苟以客舍多败法教，官守棘䙰，独复何人？
彼河桥孟津，解券输钱，高第督察，数入校出，品郎两
岸相检，犹惧或失之，故悬以禄利，许以功报。今贱吏
疲人，独专䙰税，管开闭之权，藉不校之势，此道路之
蠹，奸利所殖也。率历代之旧俗，获行留之懽心，使客
舍洒扫以待，征旅择家而息，岂非众庶颙颙之望？请
曹列上”，朝廷从之。岳频宰二邑，勤于政绩。调补尚书
度支郎。